**Raport individual për rezultatin e konsultimit publik për**

**Projektligjin “Për Fondet e Pensionit Privat”**

1. **Titulli i projektligji**

Projektligj “Për fondet e pensionit privat” [[1]](#footnote-1)

1. **Kohëzgjatja e konsultimeve**

Projektligji është publikuar nga Ministria e Financave dhe Ekonomisë në Regjistrin Elektronik për Njoftimet dhe Konsultimet Publike nga data 23.11.2021 deri më datë 23.12.2021.

Projektligji është publikuar nga Autoriteti i Mbikëqyrjes Financiare në faqen zyrtare në nëntor të 2021.

Konsultime të tjera me palët e interesit dhe Shoqatën e Siguruesve të Jetës, Pensioneve dhe Fondeve të Investimeve janë zhvilluar gjatë muajve nëntor-dhjetor 2021, përkatësisht më datë 11.10.2021 dhe më datë 23.12.2021.

1. **Metoda e konsultimit**

Metodat e konsultimit të përdorura për Projektligjin “Për fondet e pensionit privat”, janë si më poshtë vijon:

**Takime me grupet e interesit:** janë zhvilluar takime në nivel teknik me përfaqësues të shoqërive administruese të fondeve të pensionit dhe sipërmarrjeve të investimeve kolektive si dhe bankat depozitare (më datë 23.09.2021 është shpërndarë njoftim në rrugë elektronike dhe është dërguar projektligji për komente/sugjerime. Më datë 11.10.2021, është zhvilluar takim në nivel teknik, me prezencë fizike, me përfaqësues të palëve të interesit).

Më datë 23.12 2021 është zhvilluar takim, me prezencë fizike, më përfaqësues të tregut si dhe përfaqësues të Shoqatës së Siguruesve të Jetës, Pensioneve dhe Fondeve të Investimeve.

**Konsulencë nga Banka Botërore:** Autoriteti i Mbikëqyrjes Financiare ka kërkuar konsulencë nga BB për Projektligjin (aktualisht projekligji është në proces konsultimi).

**Mbledhje e mendimeve dhe sugjerimeve nëpërmjet postës elektronike,** **si dhe shkresave:** Më datë 24.12.2021, në rrugë elektronike janë dërguar komente nga Ministria e Financave dhe Ekonomisë, Instituti i Sigurimeve Shoqërore, Drejtoria e Përgjithshme e Parandalimit dhe Pastrimit të Parave, Qendra Kombëtare e Biznesit, Inspektoriati Shtetëror i Punës dhe Shërbimeve Sociale, (ky proces konsultimi vijon pasi priten komente/sugjerime edhe nga Ministritë e linjës).

**Publikimi në Regjistrin Elektronik për Njoftimet dhe Konsultimet Publike** në linkun [https://ëëë.konsultimipublik.gov.al/Konsultime/Detaje/431](https://www.konsultimipublik.gov.al/Konsultime/Detaje/431) si edhe publikimin në faqen zyrtare Autoritetit të Mbikëqyrjes Financiare, në linkun <https://amf.gov.al/projekte.asp?id=1>

1. **Palët e interesit të përfshira**

Projekligji “Për fondet e pensionit privat” është hartuar nga Autoriteti i Mbikëqyrjes Financiare.

Komente/kontribut në konsultimet publike kanë dhënë 4 shoqëritë administruese të fondeve të pensionit dhe SIK, 1 shoqëri administruese e sipërmarrjeve të investimeve kolektive, si dhe 1 bankë depozitare më konkretisht:

* “Raiffeisen Invest” shoqëri administruese e fondeve të pensionit dhe sipërmarrjeve të investimeve kolektive sh.a.
* Shoqëria administruese e fondeve të pensionit “Sigal Uniqa Group Austria” sh.a.,
* “Credins invest” shoqëri administruese e fondeve të pensionit dhe aseteve të sipërmarrjeve të investimeve kolektive sh.a.
* Albsig-Invest shoqëri administruese e fondeve të pensionit dhe aseteve të sipërmarrjeve të investimeve kolektive sh.a.
* “Abi Invest” sh.a., shoqëri administruese e sipërmarrjeve të investimeve kolektive.
* “Tirana Bank” sh.a., depozitar i aseteve të fondeve të pensionit vullnetar dhe i sipërmarrjeve të investimeve kolektive.

Kontribut kanë dhënë gjatë procesit të konsultimit dhe aktorë të tjerë në nivel qendror si ministritë e linjës dhe instritucione të tjera si Instituti i Sigurimeve Shoqërore, Drejtoria e Përgjithshme e Parandalimit dhe Pastrimit të Parave, Qendra Kombëtare e Biznesit, Inspektoriati Shtetëror i Punës dhe Shërbimeve Sociale si dhe institucione ndërkombëtare si Banka Botërore.

Procesi i konsultimit dhe shqyrtimit të komenteve/sugjerimeve vazhdon ende, duke qenë se priten komente nga ministritë e linjës. Një pjesë e komenteve nga ana e shoqërive administruese kanë konsistuar në saktësime/rregullime apo edhe në formë pyetjesh. Në mënyrë më të detajuar komentet/sugjerimet kryesore të palëve të interesit, të cilat Autoriteti deri më tani i ka shqyrtuar dhe adresuar, paraqiten në Shtojcën nr. 1.

**Shtojcën 1[[2]](#footnote-2)**

|  |  |  |  |  |
| --- | --- | --- | --- | --- |
| **Çështja e adresuar**  | **Komentet për çështje me rëndësi**  | **Palët e interesuara**  | **Vendimi** | **Argumentet** |
| **Përkufizime**  | Nevojitet një konfirmim për mënyrën si është kuptuar:*Agjenti i fondit të pensionit është institucion financiar, nuk ka nevojë për licencë, por vetëm regjistrohet në AMF, dhe vepron vetëm për fondet me pjesëmarrje të hapur.* 2. Cilat konsiderohen institucione financiare, cilit ligj duhet t’i referohemi? 3. Po fondet me pjesëmarrje të mbyllur përse janë përjashtuar nga shitja me agjent? | Shoqëritë administruese | Komenti u pranua  | Sugjerimi u pranua përkufizimi u riformulua si më poshtë:“Agjent i fondit të pensionit” është personi juridik i krijuar si bankë ose shoqëri sigurimi dhe i regjistruar nga Autoriteti, për të promovuar fondin e pensionit dhe për të ofruar kontrata anëtarësimi në fondin e pensionit, në emër të shoqërisë administruese.  |
| **Përkufizime** | Propozohet të rishikohet fjala sponsor. Ka disa paqartësi në këteë përkufizim:1.Pse duhet të ketë dhe fjalën “individ” duke qenë se individi do të jetë gjithmonë në rolin e punëdhënësit.2.Nuk del e qartë nëse sponsor mund të jetë edhe në shumës pra disa punëdhënës që formojnë “sponsorin” apo thjeshtë sponso(rat) në shumës | Shoqëritë administruese | Komenti nuk u pranua  | Përkufizimi i termit sponsor është bërë në përputhje me parashikimet e direktivës IORP II. Termi individ për sponsorin është përdorur pasi ky i fundit mund të hyjë në marrdhënie juridike me shoqërinë administruese dhe të krijojë fondin e pensionit si person juridik/ institucion por edhe si individ në rastin e tregtarit person fizik.  |
| **Përkufizime** | Komision dalje do të konsiderohet vetëm tarifa e transferimit? Duke qenë se gjatë leximit të ligjit i vetmi komision në dalje është komisioni i transferimit, për të mos krijuar konfuzion, sugjerojmë të përcaktohet “komision transferimi”. | Shoqëritë administruese | Komenti u pranua  | sugjerimi u pranua përkufizimi u riformulua si më poshtë: ***“Komision transferimi”*** *ёshtё komisioni që anëtari i paguan shoqërisë administruese në momentin e transferimit të aseteve nga një shoqëri administruese tek një shoqëri tjetër administruese.* |
| **Përkufizime** | Direktiva përcakton si personel kyç funksionet e mëposhtme:1. Administrimi i Riskut2. Auditi i brendshëm3. Aktuar Sugjerojmë që dipozitat e ligjit t’i përmbahen direktivës. Të qartësohet personeli kyç për depozitarin. | Shoqëritë administruese, Banka depozitare | Komenti nuk pranohet  | Duke qene se shoqëritë adminstruese të fondeve të pensionit administrojnë gjithashtu fonde të investimeve kolektive struktura e brendshme e shoqërisë dhe personeli kyç duhet të jenë njësoj. Direktiva vendos kërkesat minimale për t’u zbatuar nga vendet anëtare. Gjithashtu funksioni i aktuarit është funksion i parashikuar në rastin kur anëtarëve u ofrohen garanci ose kur skema është DB. Ky funksion nuk gjen zbatim në skemën aktuale të projektligjit. |
| **Forma e fondeve**  | Në mënyrën si është konceptuar ligji dhe forma e fondeve nuk del qartë nëse do të përfshihen edhe fondet e pensionit të rregulluara me ligje të tjera. Sugjerohet përfshirja në një kapitull më vete rregullimi për fondet e pensionit të profesioneve të vështira. | Shoqëritë administruese | Komenti nuk pranohet  | Në mënyrën se si është hartuar, projekligji nuk pengon krijimin dhe administrimin e fondeve për profesionet e vështira. Çështjet që lidhen me derdhjen e kontributeve, tatimin, pagesën e pensionit etj, për fondet e profesioneve të vështira, rregullohen me ligj të veçantë, prandaj nuk nevojitet parashikimi i një kapitulli më vete.  |
| **Forma e fondeve** | Direktiva citon minimumin prej 100 anëtarësh vetëm për aplikim të saj. Propozojmë të përcaktohet sipas direktivës dhe jo të vendoset një minimum për krijimin e fondit të mbyllur. Gjithashtu parashikohet evidenca qe nje sponsor duhet te paraqese per ekzistencen e 100 personave qe do te anetaresohen ne fond. Në çfarë dokumenti konsiston kjo evidence? Mund të jetë më e specifikuar në mënyrë që të mos lerë vend për interpretime. | Shoqëritë administruese | Komenti pranohet  | U hoq kërkesa për pasjen e një minimumi prej 100 anëtarësh për krijimin e fondit me pjesëmarrje të mbyllur.  |
| **Regullimi i fondeve**  | Të lejohet vendosja e kuotave si kolateral apo garanci?Anëtari ka të drejtë të kryejë tërheqjen e parakohshme, gjithashtu kjo nuk ka koherencë me ligjet e tjera.Kërkojmë që kjo dispozitë të hiqet dhe anëtari të lejohet për sa është kufizuar. Është e drejta e tij legjitime bazuar në disa ligje të Republikës së Shqipërisë. | Shoqëritë administruese | Komenti nuk pranohet | Fondi është një grup asetesh i zotëruar bashkarisht nga anëtarët. Lënia si kolateral e aseteve që anëtari ka akumuluar në llogarinë e tij është në kundërshtim me qëllimin për të cilin krijohet fondi si investim afatgjatë dhe me frymën e ligjit. Një rregullim i tillë nuk parashikohet as nga ligji për sistemin e pagesave të BSH-së. |
| **Regullimi i fondeve****Informimi i anëtarëve**  | “Informon në çdo kohë” do të thotë aksesim në llogari në çdo kohë. Pas togfjaleshit “në çdo kohë” propozojmë të shtohet “duke aksesuar llogarinë individuale nëpërmjet kredencialeve”.Nga eksperienca 10 vjeçare në treg, njoftimi 30 ditor nuk është i nevojshëm dhe është i parealizueshëm.Sugjerojmë te hiqet, ose riformulohet.  | Shoqëritë administruese | Komenti u pranua pjesërisht  | U riformulua dispozita duke parashikuar të drejtën e anëtarit të aksesojë llogarinë nëpërmjet kredencialeve në cdo kohë. Nuk ndryshon detyrimi i shoqërisë administruese të pajisë anëtarin 1 herë në vit me informacionin mbi kthimin nga investimipër periudhën 12 mujore. |
| **Regjistri i subjekteve**  | Çfarë të dhënash në lidhje me sponsorin do publikohen? Mendojmë se duhet të përcaktohen në ligj.Po në rastet kur ka disa sponsor si do veprohet? Kujtojme rastin e ligjit per profesionet e vështira. | Shoqëritë administruese | Komenti nuk pranohet  | Neni 7 rendit në mënyrë të detajuar informacionin që do të mbajë regjistri detajet e tjera do të rregullohen me rregullore pasi. Të dhënat mbi sponsorin janë emri i shoqërisë/institucionit që ka krijuar fondin, nëse janë disa subjekte te cilët me marrëveshje kane krijuar fondin te dhëna për ta dhe kush përfaqëson fondin |
| **Delegimi i funksioneve**  | Perveç administrimit te riskutte shtohet si funksion qe delegohet edhe1. Administrimi i Aseteve/Investimeve2. Administrimi i Përputhshmërisë3. Administrimi i Parandalimit të Pastrimit të Parave4. Auditimi i Brendshëm | Shoqëritë administruese | Komenti u pranua  | U bënë ndryshimet përkatëse duke riformuluar dispozitën.  |
| **Transferimi i aseteve dhe** **Tërheqja e parakoshme**  | Shoqëria bazuar në kërkesat e klientëve kërkon të shikohet mënyra e trajtimit të transferimit të aseteve ndërmjet anëtarëve. Propozojmë që të parashikohet në këtë projektligj transferimi ndërmjet anëtarëve.Si dhe nisur nga disa raste në praktikë të tërheqjeve masive nga fondi kërkojmë të disincentivohet tërheqja e parakohshme e aseteve të fondit.  | Shoqëritë administruese | Komenti u pranua  | Në projekligj janë reflektuar ndryshime në lidhje me transferimin e aseteve gjithashtu është mbajtur në konsideratë gjetja e mekanizmave për frenimin e tërheqjes së parakoshme po pa dekurajuar individët të përfshihen në skemë.  |
| **Periudha e pritjes**  | Periudha e pritjes do të jetë e vështirë për t’u vlerësuar nga shoqëritë administruese. Ligje të vendeve anëtarë (Austria psh) e kanë 3 vite nga fillimi i anëtarësimit. Propozojmë që periudha vesting të nisë nga kontributi i parë në fond.Periudha e pritjes të jetë pjesë e marëdhenieve p/dhënes-p/marrës, në varësi të kontratës së punës.  | Shoqëritë administruese | Komenti nuk pranohet | Siç është konceptuar projekligji periudha e pritjes dhe periudha vesting caktohen me marrëveshje midis punëdhënës/punëmarrës dhe shoqërisë administruese dhe nuk mund të jetë më e gjatë se 3 vjet të marra së bashku. Një parashikim i tillë është dhënë nga Direktiva 2014/50/EU (*acquisition and preservation of supplementary pension rights*) |
| **Politika e investimit**  | Duke konsideruar që bankat janë të mirë rregulluara dhe të mbikqyrura nga Autoritet përkatëse, sugjerojmë që të rritet limiti i lejuar i investimeve në obligacione të emetuara nga bankat, të tregtuara në tregje jo të rregulluara. Sugjerojme të rritet limiti në 10-20% | Shoqëritë administruese | Komenti nuk pranohet  | Investimi në instrumenta financiarë që tregtohen jashtë një tregu të rregulluar është risi e projekligjit. Direktiva i lë kompetencë autoriteteve regullatorë të vendosin përqindjen e lejuar të investimit në këto instrumenta. Autoriteti gjykon se 10-20 % në total portofoli nuk është përqindje e kujdesshme por mbart risk të shtuar për fondin. Me zhvillimet e mëtejshme të tregut kjo normë mund të ndryshojë në të ardhmen. |
| **Politika e Investimit** | Në Nenin 23 pika 4 parashikohet që Shoqëria administruese nuk duhet të investojë asetet e fondit të pensionit në tituj ose instrumenta të tregut të parasë të emetuara nga:i) shoqëria administruese ose çdo aksionar i shoqërisë administruese;ii) depozitari i fondit të pensionit;iii) çdo person, palë e lidhur me entitetet e radhitura në nënndarjet “i” dhe “ii” të kësaj shkronjeSugjerojme që kjo pikë të rishikohet dhe te lejohen investime të tilla por me kushtin që të kryhen transaksione sipas kushteve në treg duke respektuar parimin “arm’s length” dhe të kufizohet për instrumente të tregtuara në tregje të rregulluara. | Shoqëritë administruese | Komenti nuk u pranua | Qëllimi i dispozitës është të ndalojë investimit në subjekte që konsiderohen palë të lishura ose kanë konflikt interesi me shoqërinë pavarësisht parimit “arm’s length” dhe kufizimit të instrumentave financiarë.  |
| **Lehtësitë fiskale**  | Lehtësitë fiskale që zbatohen mbi pagesën e pensionit të rishikohen. Jemi kunder percaktimit ne nenin 160 te propozuar ne projekt ligj. propozojmë 3 skenare si më poshtë:I. Perfitimet te mos taksohen, vetem ne rastet kur plotesohen kushtet per pension. II. Te perjashtohen nga taksat, perfitimet deri ne nivelin qe jane perjashtuar edhe pagat, ne muaj. III. Tatimi te aplikohet vetem mbi kthimin nga investimi i kontributeve. Kërkojmë të rishikohet neni. | Shoqëritë administruese | Komenti u pranua pjesërisht  | **U riformulua përmbajtja e nenit përkatës si më poshtë:***“* *1.Pagesat e marra nga anëtari i fondit të pensionit në mënyrë periodike mujore, tatohen vetëm për kthimin nga investimi me normën në fuqi për tatimin mbi të ardhurat personale.* *2.Pagesat e marra nga anëtari i fondit të pensionit në mënyrë të menjëhershme përpara afatit 2 vjeçar të parashikuar në nenin 75 të këtij ligji, tatohen me normën në fuqi të tatimit mbi të ardhurat personale për vlerën e plotë të aktiveve të tërhequra, përfshirë kontributet.* |
| **Depozitari** | Lidhur me Bankën Depozitare, mendojmë që ushtrimi i këtij funksioni nuk duhet të kufizohet vetëm në Bankat që janë regjistruar në Republikën e Shqipërisë. Eksperienca e vendeve të tjera dhe Direktiva EU 2016/2341 nuk parashikon një kufizim të tillë |  | Nuk pranohet | Autoriteti gjykon se, bazuar në funksionet dhe detyrat që depozitari ka sipas projekligjit si dhe për ushtrimin e një mbikëqyrje sa më efektive nga ana e Autoritetit depozitari duhet të jetë një bankë e nivelti të dytë me seli në Rpublikën e Shqipërisë. Direktiva që ju i referoheni gjen zbatim në vendet anëtare të BE-së |
| **Shitja** | Kërkohet përfshirja e shitjeve dixhitale, si pasojë e zhvillimeve teknologjike | Shoqëritë administruese | Komenti pranohet | U shtua “kontrata e anëtarësimit e lidhur në distancë, me mjete elektronike” |
| **Dispozita tranzitore**  | Risjellim në vëmendje një problem që ka lindur në praktike, që nga miratimi i ligjit “Per fondet e pensionit vullnetar” në vitin 2009, i cili lidhet me mungesen e njedispozite tranzitore ne ligj, lidhur me menyren se si do te trajtohen nga pikepamja fiskale te gjithe personat qe ishin anetaresuar në fond me kushtet e ligjit nr.7943, datë 1.6.1995“Për pensionet suplementare dhe institutet private të pensioneve” i cili parashikonte nje tjeter regjim fiskal. Prandaj është momenti, me ndryshimet e reja, të propozohet edhekjo dispozitë tranzitore, e cila do ti japë zgjidhje kësaj çeshtje. | Shoqëritë administruese  | Komenti pranohet  | Autoriteti është në proces të vlerësimit dhe adresimit të problemit të ngritur.  |
| **Organizimi i shoqërisë** | Kërkohet që funksionet kyçe të parashikuara në nenin 19 të ketë në përbërje vetëm administrimin e riskut, auditin e brendshëm, aktuar, sipas direktivës. Kërkohet të shtohet si funksion që mund të delegohet nga shoqëria edhe1. Administrimi i Aseteve/Investimeve2. Administrimi i Përputhshmërisë3. Administrimi i Parandalimit të Pastrimit të Parave4. Auditimi i Brendshëm | Shoqëritë administruese | Komenti nuk pranohet | Komenti nuk u mor në konsideratë për unifikim me ligjin SIK, gjithashtu projektligji i pensionieve nuk parashikon funksionin e aktuarit duke qënë se skema eshte DB (Definded Benefit) pa garanci.  |
| **Transparenca ndaj anëtarëve** | Kërkohet konsolidim i dispozitave që kanë lidhje me njoftimin dhe transparencën e anëtarëve. Kërkohet që informcioni për kthimin nga investimit të jepet për 12 muaj për fondin e pensionit në total dhe jo për individin pasi nuk e gjeneron sistemi/vështirësi teknike. | Shoqëritë administruese | Komenti u pranua Kërkesa nuk u pranua. | Komenti u mor në konsideratë. U hoq në projekligj nenet 103 dhe 104 ku trajtohej dokumenti me informacionin kryesor). |
| **Tarifat** | Kërkohet zëvendësimi i termit “Komision dalje” me “Komision transferimi” | Shoqëritë administruese | Komenti u pranua  |  |
| **Agjenti i Fondit** | Kërkohet që agjenit i fondit të ushtrojë veprimtarinë jo vetëm për fondet e mbyllura por edhe për fondet e hapura | Shoqëritë administruese | Komenti u pranua |  |

1. *Objektivat kryesore që projekligji synon janë:*

*Sigurimi i një pensioni shtesë në momentin e daljes në pension nëpërmjet alternativës së investimit në skemat private të pensionit;*

*Përafrimi dhe harmonizimi i mëtejshëm i legjislacionit me direktivat evropiane;*

*Garantimi i sigurisë së aseteve të fondit;*

*Diversifikimi i portofolit nëpërmjet rishikimit të politikës së investimeve;*

*Rritja e kërkesave për transparencë dhe sigurimin e informacionit për anëtarët e fondit;*

*Rishikimi i politikës tatimore me synim krijimin e lehtësirave fiskale për anëtarët dhe përfituesit e fondit;*

*Nxitja e qëndrueshmërisë dhe mirëqeverisjes së shoqërive administruese të fondit të pensionit;*

*Rregullimi i veprimtarisë ndërkufitare të shoqërive administruese, duke parashikuar themelimin e degës ose ushtrimin e veprimtarisë drejtëpërsëdrejti nga vendi i origjinës nëpërmjet njohjes nga ana e Autoritetit;*

*Promovimi i fondeve të pensionit nëpërmjet rregullimit të veprimtarisë promocionale.* [↑](#footnote-ref-1)
2. shtojces 1, përmban komente e palëve të intyeresit në mënyre të përmbledhur, si dhe çështjet të cilat kanë patur më shumë rendësi. [↑](#footnote-ref-2)